b'\n_START_ARTICLE_\nAmerican Woman\n_START_SECTION_\nThe Guess Whon versio\n_START_PARAGRAPH_\nKappaleen kirjoittivat yhteisty\xc3\xb6ss\xc3\xa4 The Guess Whon j\xc3\xa4senet Randy Bachman, Burton Cummings, Garry Peterson ja Jim Kale. Kalen mukaan laulu syntyi vahingossa ja spontaanisti, kun yhtye saapui my\xc3\xb6h\xc3\xa4ss\xc3\xa4 Ontariossa j\xc3\xa4rjesteyn kaksiosaisen keikkansa j\xc3\xa4lkimm\xc3\xa4iseen osaan. Puhdistaakseen yleis\xc3\xb6ss\xc3\xa4 vallitsevaa kire\xc3\xa4\xc3\xa4 ilmapiiri\xc3\xa4, yhtye alkoi soittaa yksinkertaista riffi\xc3\xa4, johon solisti Cummings tuli mukaan improvisoiden American Woman, stay away from me!. Yhtye piti lopputuloksesta. Vuonna 1969 kappale esitettiin Seattle Pop Festival -tapahtumassa 150 000 katsojan edess\xc3\xa4. Yleis\xc3\xb6n reaktio oli positiivinen, vaikka se ei tuntenut kappaletta._NEWLINE_\xe2\x80\x9dAmerican Woman\xe2\x80\x9d ilmestyi singlen\xc3\xa4 maaliskuussa 1970 B-puolenaan \xe2\x80\x9dNo Sugar Tonight\xe2\x80\x9d. Se nousi Yhdysvaltain Billboard Hot 100 -listan ykk\xc3\xb6seksi kolmen viikon ajaksi pysyen listalla kaikkiaan 15 viikkoa. Kappale ylsi kymmenen k\xc3\xa4rkeen my\xc3\xb6s Alankomaissa, Sveitsiss\xc3\xa4 ja It\xc3\xa4vallassa. Menestyksen lis\xc3\xa4ksi kappale aiheutti kiistaa, sill\xc3\xa4 sit\xc3\xa4 v\xc3\xa4itettiin niin sovinistiseksi kuin amerikkalaisvastaiseksikin. Jim Kale on kiist\xc3\xa4nyt kappaleen olevan kumpaakaan. Kun The Guess Who vuonna 1970 p\xc3\xa4\xc3\xa4si Valkoiseen taloon esiintym\xc3\xa4\xc3\xa4n presidentti Richard Nixonille, \xe2\x80\x9dAmerican Womania\xe2\x80\x9d ei soitettu sanoitustensa vuoksi._NEWLINE_Kappaleen albumiversion alussa on noin minuutin mittainen akustinen intro, joka lyhyemm\xc3\xa4st\xc3\xa4 singleversiosta on leikattu pois._NEWLINE_Kitaristi Randy Bachman on kertonut, ett\xc3\xa4 kappaleen kitarasoundi syntyi, kun h\xc3\xa4n ylikuormitti esivahvistimen samalla, kun normaali \xc3\xa4\xc3\xa4nenvoimakkuus oli laskettu hiljaiselle. T\xc3\xa4m\xc3\xa4 luo tavallista \xe2\x80\x9dlikaisemman\xe2\x80\x9d, ja hieman sellomaisen \xc3\xa4\xc3\xa4nimaailman. Bachman erosi yhtyeest\xc3\xa4 pian singlen julkaisun j\xc3\xa4lkeen, koska h\xc3\xa4nen uskonnollinen vakaumuksensa oli ristiriidassa yhtyeen el\xc3\xa4m\xc3\xa4ntyylin kanssa. Bachmanin eron my\xc3\xb6t\xc3\xa4 The Guess Who ei p\xc3\xa4\xc3\xa4ssyt Yhdysvaltain-kiertueelle silloin, kun se olisi ollut erityisen kannattavaa. T\xc3\xa4m\xc3\xa4n my\xc3\xb6t\xc3\xa4 yhtye menetti merkitt\xc3\xa4v\xc3\xa4t tulot._NEWLINE_My\xc3\xb6hemmin alkuper\xc3\xa4ist\xc3\xa4 The Guess Whon versiota \xe2\x80\x9dAmerican Womanista\xe2\x80\x9d on muun muassa k\xc3\xa4ytetty elokuvissa S\xc3\xa4hk\xc3\xb6putkimies ja American Beauty sek\xc3\xa4 lukuisissa televisiomainoksissa.'